**ELŐTERJESZTÉS**

**Szombathely Megyei Jogú Város Közgyűlésének**

**2021. június 24-i ülésére**

**Javaslat közterületek elnevezésére**

Magyarország helyi önkormányzatairól szóló 2011. évi CLXXXIX. törvény (Mötv.) 42. § 8. pontja értelmében a közterületek elnevezése a képviselő-testület kizárólagos hatáskörébe tartozik. Szombathelyen két helyszínen is közterületek elnevezése vált szükségessé.

**I.**

Rácz Elemér, a P-Coopers Kft. (9700 Szombathely, Géfin Gyula utca 24.) ügyvezetője és Klement Tibor, a West Garden Kft. (9700 Szombathely, Fadrusz János utca 33.) ügyvezetője két közterület elnevezésével kapcsolatban fordultak a Tisztelt Közgyűléshez.

A 2008/35 és 2008/36 hrsz-ú közforgalom elől el nem zárt magánút megnevezésű ingatlanok Szombathely iparterületének részét képezik, egy 2017. évi telekalakítás során keletkeztek, és jelenleg elnevezéssel nem rendelkező közterületek. A szóban forgó magánutak elhelyezkedését az előterjesztéshez csatolt térképmásolat szemlélteti *(1. sz. melléklet)*. Az ipari terület fejlesztése érdekében szükségessé vált a magánutak elnevezése, mivel a telepengedélyekhez, illetve a cégbírósági bejegyzésekhez szükség van az útról nyíló ingatlanok pontos címmel való ellátására.

Tekintettel arra, hogy az utak környezetében nagyrészt az autóipart képviselő cégek vannak jelen, ezért a névadás tekintetében – a kezdeményező cégvezetőkkel egyetértve – arra teszek javaslatot, hogy azok a 140 évvel ezelőtt született mérnök-feltaláló-járműtervezőről, Galamb Józsefről kerüljenek elnevezésre.

**Galamb József** (Joseph A. Galamb) (1881-1955) a Ford Motor Company tervezője, a Ford T-modell egyik megalkotójaként vált ismertté. Makón született, 1903-ban vándorolt ki az Egyesült Államokba, ahol 1905-ben állt munkába a Ford Motor Companynál Detroitban. Kollégáival, köztük a szintén magyar Farkas Jenővel együtt ő alkotta meg a híres Ford T-modell alkatrészeinek tervét. A Ford T-modelljét – kisebb módosításokkal – közel húsz esztendőn keresztül gyártották. Amikor 1927-ben leállították a gyártást, már 15 milliónál is jóval több futott belőle Amerika és a világ útjain. Később több személy- és tehergépkocsi-típus kifejlesztésében is szerepet játszott, részt vett a V-8 modell kialakításában, pályamunkás vagonokat és teherautókat is tervezett. Galamb József szervezte meg a gépkocsik futószalagon való gyártását 1913-tól. Olyan találmányai, mint a bolygókerekes sebességváltó vagy a villamos gyújtóberendezés, a kor gépkocsigyártási technikájának kimagasló eredményei voltak.

**II.**

Az újperinti városrészen található a Temesvár utcáról nyíló 10552/2 hrsz-ú közút megnevezésű ingatlan, amely jelenleg elnevezéssel nem rendelkező közterület. A szóban forgó ingatlan elhelyezkedését az előterjesztéshez csatolt térképmásolat szemlélteti *(2. sz. melléklet)*. Az egyik, a közúttal határos ingatlanon használatba vételi engedély került kiadásra egy lakóépülethez, ezért a lakcímbejelentés érdekében szükségessé vált a címképzés, ezáltal a közterület elnevezése.

A Szombathelyi Zsidó Hitközség és Prof. Dr. Horváth Boldizsár főorvos úr 2020-ban kezdeményezte, hogy Dr. Reismann Adolfról kerüljön elnevezésre egy közterület. Akkor nem volt lehetőség a kérés teljesítésére, ugyanakkor most van elnevezésre váró közterület, így javaslatot teszek arra, hogy az Dr. Reismann Adolfról kerüljön elnevezésre.

**Dr. Reismann Adolf** (1867-1940) orvosprofesszor a felvidéki Vágújhelyen született, tanulmányait Budapesten végezte, ott volt asszisztens egy egyetemi szülészeti klinikán. Ő volt az alapító igazgatója a szombathelyi Magyar Királyi Bábaképző Intézetnek, amelyet a közoktatásügyi minisztérium létesített 1897-ben a város által felajánlott egy holdnyi területen. Ez volt az első bábaképezde a Dunántúlon, ellátta szakemberekkel, szülésznőkkel az egész Dunántúlt. Dr. Reismann Adolf 35 éven át töltötte be az Intézet igazgatói pozícióját, de maga is több ezer komplikált esetben segítette át az anyákat súlyos helyzetükön. Az 1928-ban a Vallás- és Közoktatásügyi Miniszteriumban megtartott, a szülészetet oktató összes egyetemi tanárok és a bábaképző-intézetek igazgató-tanárai részvételével megtartott szakértekezleten őt bízták meg a „Magyar bábakönyv – A bábai hivatás gyakorlásáról” című könyv átdolgozásával.

Fia, Reismann János fotóművész emlékét egy utca őrzi, a jelenleg elnevezendő utca közelében, a Sallaitelep városrészen.

Dr. Reismann Adolfot példamutató életútja Szombathelyhez kötötte, így méltó tisztelgés lenne emléke előtt, ha egy utca az ő nevét viselné.

Kérem a Tisztelt Közgyűlést, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2021. június „ ”.**

 **(: Dr. Nemény András :)**

**HATÁROZATI JAVASLAT**

**…/2021. (VI.24.) Kgy. számú határozat**

1. Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 42. § 8. pontja értelmében
	1. a 2008/35 és a 2008/36 hrsz-ú közforgalom elől el nem zárt magánutakat Galamb József utcának;
	2. a 10552/2 hrsz-ú közutat Dr. Reismann Adolf utcának

 nevezi el.

1. A Közgyűlés felkéri a polgármestert és a jegyzőt, hogy a közterületek elnevezésével kapcsolatos adatszolgáltatási kötelezettség teljesítése iránt intézkedjen.
2. A Közgyűlés felkéri a polgármestert és a jegyzőt, hogy az 1. pontban elhatározott elnevezésekkel kapcsolatban a nyilvántartásokon szükséges átvezetésről gondoskodjon.
3. A Közgyűlés felkéri a polgármestert, hogy a lakosságot a közterületi elnevezésekről az önkormányzati hetilap és a Városi TV útján értesítse.

**Felelős:** Dr. Nemény András polgármester

 Dr. László Győző alpolgármester

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője

 Kalmár Ervin, a Városüzemeltetési és Városfejlesztési Osztály vezetője

 Dr. Kovács Előd, a Polgármesteri Kabinet vezetője)

**Határidő:** azonnal